Prečišćeni tekst Pravilnika o obliku i strukturi poruka i sigurnosnim mehanizmima za razmjenu poruka fiskalnog računa i načinu dostavljanja računa koji su izdati u slučaju prekida stalne internet veze obuhvata sljedeće propise:
1. Pravilnik o obliku i strukturi poruka i sigurnosnim mehanizmima za razmjenu poruka fiskalnog računa i načinu dostavljanja računa koji su izdati u slučaju prekida stalne internet veze ("Službeni list Crne Gore", br. 054/20 od 08.06.2020),
2. Pravilnik o dopunama Pravilnika o obliku i strukturi poruka i sigurnosnim mehanizmima za razmjenu poruka fiskalnog računa i načinu dostavljanja računa koji su izdati u slučaju prekida stalne internet veze ("Službeni list Crne Gore", br. 057/21 od 01.06.2021), u kojima je naznačen njihov dan stupanja na snagu.
PRAVILNIK
O OBLIKU I STRUKTURI PORUKA I SIGURNOSNIM MEHANIZMIMA ZA RAZMJENU PORUKA FISKALNOG RAČUNA I NAČINU DOSTAVLJANJA RAČUNA KOJI SU IZDATI U SLUČAJU PREKIDA STALNE INTERNET VEZE
("Službeni list Crne Gore", br. 054/20 od 08.06.2020, 057/21 od 01.06.2021)
Član 1
Ovim pravilnikom propisuje se oblik i struktura poruka sa obaveznim elementima fiskalnog računa, dužina i izgled zapisa za jedinstveni identifikacioni kod računa, protokoli i sigurnosni mehanizmi za razmjenu poruka, model primjene kod kojeg se koristi centralni informacioni sistem obveznika fiskalizacije za slanje i potpisivanje elektronskih poruka, model primjene u kojem se slanje i potpisivanje poruka obavlja pojedinačno na elektronskim naplatnim uređajima, standardne poruke o greškama, protokoli o postupanju u slučaju grešaka, a koje su dio fiskalnog servisa, za potrebe sprovođenja postupka fiskalizacije izdavanja fiskalnih računa, odnosno prodaje roba ili usluga putem samonaplatnih uređaja (automata) i način dostavljanja računa koji su izdati u slučaju prekida stalne internet veze.
Član 2
Prilikom izdavanja fiskalnog računa, obveznik fiskalizacije treba da fiskalni račun potpiše validnim elektronskim potpisom.
Obveznik fiskalizacije iz stava 1 ovog člana je:
   1) fizičko lice koje je obveznik poreza na dohodak i obveznik je izdavanja računa za isporuku proizvoda, odnosno usluga;
   2) pravno lice koje je obveznik poreza na dobit u skladu sa zakonom kojim se uređuje porez na dobit pravnih lica i koje je obveznik izdavanja računa za isporuku proizvoda, odnosno usluga;
   3) poreski obveznik koji ostvaruje promet od prodaje roba ili usluga putem samonaplatnih uređaja (automata), a koji nije u obavezi izdavanja računa u skladu sa zakonom kojim se uređuje porez na dodatu vrijednost.
Račun iz stava 1 ovog člana obveznik fiskalizacije treba da dostavi organu uprave nadležnom za poslove naplate javnih prihoda (u daljem tekstu: Uprava) u skladu sa Prilogom 1.
Račun iz stava 1 ovog člana, treba da sadrži sadrži oblik i strukturu poruka koji su dati u Prilogu 2.
Podaci iz stava 3 ovog člana razmjenjuju se prema protokolima i sigurnosnim mehanizmima datim u Prilogu 3.
Član 3
Ako fiskalni račun nije potpisan validnim elektronskim potpisom ili kada fiskalni račun nije u propisanom obliku i strukturi, Uprava obavještava obveznika fiskalizacije putem poruke o neispravnosti fiskalnog računa:
   1) "Poruka nije u skladu sa XML shemom";
   2) "Certifikat nije izdat od strane davaoca usluga certifikovanja";
   3) "Neispravan elektronski potpis";
   4) "Poreski identifikacioni broj iz poruke zahtjeva nije jednak poreskog identifikacionom broju iz certifikata";
   5) "Račun sadrži preveliki broj stavki";
   6) "Sistemska greška prilikom obrade zahtjeva."
Ako se obvezniku fiskalizacije iz stava 1 ovog člana ne može dodijeliti jedinstveni identifikacioni broj računa, obveznik fiskalizacije dostavlja račun Upravi u skladu sa Prilogom 4.
Dužina i izgled zapisa za jedinstveni identifikacioni broj računa generiše se u skladu sa Prilogom 5.
Član 4
Obveznik fiskalizacije potpisuje i šalje poruke centralnom informacionom sistemu Uprave, putem stalne internet veze, u skladu sa modelima datim u Prilogu 6.
Član 5
Obveznik fiskalizacije putem elektronskog naplatnog uređaja šalje i potpisuje poruke u skladu sa modelima datim u Prilogu 7.
Član 6
Ako se prilikom obrade računa utvrdi neispravnost računa, Uprava putem sistema E-fiskalizacije obavještava obveznika fiskalizacije.
Obavještavanje iz stava 1 ovog člana vrši se dostavljanjem poruke koja sadrži opis neispravnosti u skladu sa Prilogom 8.
Član 7
Ako prilikom sprovođenja postupka fiskalizacije izdavanja fiskalnih računa, odnosno prodaje roba ili usluga putem samonaplatnih uređaja (automata) dođe do greške u fiskalnom servisu, obveznik fiskalizacije treba da postupi u skladu sa protokolima datim u Prilogu 9.
Član 8
U slučaju privremenog prekida stalne internet veze, obveznik fiskalizacije može da izda račune bez podatataka o jedinstvenom identifikacionom kodu računa sa jedinstvenim kodom obveznika fiskalizacije.
Račune iz stava 1 ovog člana, obveznik fiskalizacije treba da dostavi Upravi u skladu sa Prilogom 10.
Član 8a
Elektronski naplatni uređaj u taxi vozilima treba da se poveže sa mjernim uređajem za mjerenje kilometraže i služi za slanje xml poruka fiskalnom servisu.
Ako prilikom sprovođenja postupka fiskalizacije izdavanja fiskalnih računa u taxi vozilima dođe do prekida rada fiskalnog servisa, obveznik fiskalizacije treba da postupi u skladu sa protokolima datim u Prilogu 9.
Član 9
Prilozi 1 do 10 čine sastavni dio ovog pravilnika.
Član 10
Ovaj pravilnik stupa na snagu danom objavljivanja u "Službenom listu Crne Gore".
NAPOMENA IZDAVAČA:
U prilozima koji su sastavni dio ovog prečišćenog teksta, primijenjene su izmjene navedene u Pravilniku o dopunama Pravilnika o obliku i strukturi poruka i sigurnosnim mehanizmima za razmjenu poruka fiskalnog računa i načinu dostavljanja računa koji su izdati u slučaju prekida stalne internet veze (Službeni list Crne Gore, br. 57/21).
NAPOMENA IZDAVAČA:
Priloge koji su sastavni dio ovog propisa možete pogledati ovdje.